Villiers-plaasaanval: “Bid vir my pa”Jannie du Plessis. Foto: Facebook Jannie du Plessis, die boer van Villiers wat Sondagoggend geskiet en saam sy vrou vir ure in ŉ kluis toegesluit is, se linkernier sal glo verwyder moet word. Du Plessis se seun, Jannie jnr., het Maandag aan Maroela Media bevestig sy pa is steeds ernstig maar stabiel in die intensiewesorg-eenheid van die Unie-hospitaal in Alberton. Du Plessis en sy vrou Stinnie (59) is Sondagoggend omstreeks 04:00 by hul plaashuis aangeval. Lees meer hier. “As my pa se dokters tevrede is, gaan hy Dinsdag die nierverwyderingsoperasie ondergaan. Dié operasie kan ernstig wees. My ma is nog erg deur die voorval getraumatiseer. Ons het haar vandag gaan haal sodat sy by my pa kan wees, maar sy gaan later weer terug Riemland-kliniek in Frankfort toe vir traumabehandeling. As sy ontslaan word, gaan sy by haar suster bly totdat ons hulle huis heeltemal beveilig het,” het hy gesê. Jannie jnr. het ŉ versoek gerig dat mense asseblief moet aanhou bid dat sy pa volkome herstel. “Ons wil ook almal bedank wat ons tot nou toe in gebed bygestaan het,” het hy gesê.